Cetingrad

**Cetingrad** (prethodno **Cetin Grad**, **Cetin-grad** i do 1900. **Vališ Selo**), naselje i sjedište istoimene općine u centralnom dijelu Hrvatske. Administrativno pripada Karlovačkoj županiji.

## Geografija

Cetingrad je mjesto u središnjem djelu Hrvatske. Nastao je nedaleko od ruševina srednjevjekovne tvrđave Cetin. Općina Cetingrad nalazi se na području županije Karlovac. Graniči s općinama Slunj, Rakovica, Topusko, Vojnić i općinom Velika Kladuša u Bosni i Hercegovini.

## Stanovništvo

Po posljednjem popisu stanovništva iz 2001. godine, općina Cetingrad imala je 2.746 stanovnika, raspoređenih u 36 naselja:
* Batnoga - 128
* Begovo Brdo - 7
* Bilo - 58
* Bogovolja - 205
* Buhača - 29
* Cetingrad - 351
* Cetinski Varoš - 57
* Delić Poljana - 16
* Donja Žrvnica - 9
* Donje Gnojnice - 31
* Đurin Potok - 74
* Glinice - 67
* Gnojnice - 47
* Gojkovac - 20
* Gornja Žrvnica - 2
* Gornje Gnojnice - 47
* Grabarska - 154
* Kapljuv - 34
* Kestenje - 37
* Komesarac - 182
* Kruškovača - 108
* Kuk - 7
* Luke - 27
* Maljevac - 149
* Maljevačko Selište - 1
* Pašin Potok - 238
* Podcetin - 69
* Polojski Varoš - 50
* Ponor - 123
* Ruševica - 65
* Sadikovac - 51
* Srednje Selo - 30
* Strmačka - 22
* Šiljkovača - 71
* Tatar Varoš - 167
* Trnovi - 13
  
### Nacionalni sastav, [[2001]].
* Hrvati - 2.105 (76,66)
* Bošnjaci - 269 (9,80)
* Srbi - 145 (5,28)
* Nijemci - 1
* Ukrajinci - 1
* ostali - 134 (4,88)
* neopredijeljeni - 39 (1,42)
* nepoznato - 52 (1,89)

## Uprava
Srednje velika općina podijeljena je u 36 naselja koja čine 10 mjesnih odbora.
Ustroj općine:
* općinsko vijeće (14 članova, u koje su sukladno zakonu uključene nacionalne manjine)
* općinsko poglavarstvo (5 članova)
* jedinstveni upravni odjel (8 djelatnika)
Općina ima i vlastiti komunalni pogon. Postoji i Vijeće bošnjačke nacionalne manjine.

Načelnik općine: Nikola Paulić.

## Historija
Cetingrad duguje svoje ime i povijest obližnjim ruševinama starog grada Cetina. Vrijeme nastanka Cetina nije poznato no postoje naznake, da je postojao već u vrijeme Rimskog carstva.

Srednji vijek bio je razdoblje najvećeg procvata Cetina. Pokraj tvrđave nalazio se franjevački samostan i nekoliko crkava. U to vrijeme Cetin je bio vlast Frankopana i odigrao je važnu ulogu u hrvatskoj povijesti. Poslije poraza u Mohačkoj bitki 1526 god. u Cetinu se sastalo hrvatsko plemstvo na Cetinskom Saboru. 1.1. 1527. izabrali su habsburškog nadvojvodu Ferdinanda Habsburškog za svojega kralja. Povelja, koju su tom prilikom potpisali hrvatski velikaši i predstavnici Ferdinanda Habsburškog jedan je od najvažnijih dokumenata hrvatske državotvornosti i pohranjena je u Austrijskom Državnom Arhivu u Beču.

Tijekom sljedečih stoljeća Cetin je postao dio Vojne Krajine, granice između Habsburške monarhije i Osmanskog Carstva. U to vrijeme zauzeli su ga Turci u više navrata. Više puta bio je razrušen i popravljan. 1790 god. austrijske čete pod zapovijedništvom generala Walischa konačno su ga vratile u sastav Habsburške monarhije. S prestankom turske opasnosti tvrđava je napuštena i upotrebljena kao kamenolom. Civilne vlasti su preseljene u Cetingrad, koji je nastao sjeverno od Cetina.

Tijekom 19. i 20. stoljeća područje Cetingrada je rijetko naseljeno i bez pravih mogućnosti za ekonomski razvoj. Drugi svjetski rat ponovo donosi smrt i razaranje u te krajeve. Za vrijeme Titove Jugoslavije to je područje zapostavljeno. Zbog siromaštva stanovništvo se iseljava, najprije u Ameriku, Kanadu i Australiju a poslije u europske države.

1991 god. JNA uz pomoć lokalnog srpskog stanovništva zauzela je grad i potpuno ga razorila. Razdoblje od 1992. do 1995 god. većina stanovnika provela je u izbjeglištvu. 1995 g., u vrijeme okupacije, JNA je u blizini Cetingrada srušila UN-ov helikopter. U nesreći je poginuo Irfan Ljubijankić, ministar vanjskih poslova Bosne i Hercegovine. Cetingrad je oslobođen 7. kolovoza 1995 u Operaciji Oluja.

Poslije rata grad je uspješno obnovljen i većina stanovništva vratila se na svoje domove.

## Gospodarstvo
Glavna gospodarska djelatnost je proizvodnja i prodaja poljoprivrednih proizvoda te proizvodnja mlijeka, sira i uzgoj stoke.

Prateća gospodarska djelatnost je malo i srednje poduzetništvo (obrada drveta, prijevozničke usluge, trgovina, ugostiteljstvo).

Zbog lijepe prirode i bogate šume postoje i dobre mogućnosti za lovni i seoski turizam.

## Značajne osobe
* Ivan Frankopan Cetinski

## Spomenici i znamenitosti
* Stari grad Cetin
* Crkva Uznesenja bl. djevice Marije
* Spomenik poginulim hrvatskim braniteljima

## Obrazovanje
Jedna osnovna škola u Cetingradu koja u svom sastavu ima PŠ Maljevac.

## Kultura
Glavni godišnji događaji su Dan općine (7. kolovoza) i zborovi na dan Sv. Josipa, Sv. Petra i Pavla i Blagdan Velike Gospe. Na dan Sv. Josipa svake se godine održava i tradicionalni stočni sajam. U Cetingradu djeluje KUD Cetingradska Tamburica.

## Sport
Nogometni klub Cetingrad 2004 god. izborio je ulazak u 1. županijsku ligu Karlovačke županije. Iste godine izgrađen je i nogometni stadion.
Na području općine djeluje i Lovačko društvo Kuna.

## Vanjske veze

* Neslužbene stranice općine Cetingrad